Στρογγυλό Αντιπάρου

Για νησίδες με το ίδιο όνομα δείτε το λήμμα: Στρογγυλή (αποσαφήνιση)

Το Στρογγυλό είναι νησίδα των Κυκλάδων, κοντά στην Αντίπαρο, η οποία βρίσκεται νοτιοδυτικά του Δεσποτικού. Η έκτασή της είναι 1,638 τ.χλμ. και έχει μέγιστο υψόμετρο τα 184 μέτρα. Το νησί είναι αρκετά απόκρυμνο με ψηλές, απότομες ακτές, τραχύ ορεινό και άγονο έδαφος, ενώ δεν διαθέτει παραλίες ή υποδομές. Χωρίζεται άτυπα σε δύο περιοχές, η Β-ΒΑ ονομάζεται Άγιος Νικόλαος και η Ν-ΝΔ ονομάζεται Βίγλα. Στο νότιο άκρο της υπάρχει φάρος που σημαδεύει το νοτιότερο σημείο της Αντιπάρου και της ομάδας νησιών που την περιβάλλουν. Διοικητικά, σύμφωνα με το σχέδιο Καποδίστριας ανήκει στον Δήμο Αντιπάρου και σύμφωνα με τις απογραφές του 2011 και του 2021 δεν κατοικείται. Λέγεται ότι ήταν ηφαίστειο τον καινοζωϊκό αιώνα. Ο πλησιέστερος οικισμός είναι ο Άγιος Γεώργιος.

 Γεωγραφία και μορφολογία 
Το νότιο τμήμα της Αντιπάρου, το Δεσποτικό και το Στρογγυλό αποτελούνται από όξινες λάβες και μικρές ποσότητες ηφαιστειογενών τόφφων, περλίτη, οψιδιανού κ.ά. Από όξινα επίσης ηφαιστειογενή πετρώματα αποτελείται και μέρους του βόρειου τμήματος της Αντιπάρου, μέρος του Διπλού, καθώς και τα Σπυριδονήσια. Ολόκληρη η περιοχή της Αντιπάρου, άλλωστε, περιλαμβάνεται στο ηφαιστειακό τόξο του Αιγαίου, στο οποίο παρουσιάστηκε έντονη δραστηριότητα ακόμα και στη νεώτερη εποχή.

 Περί ονομασίας 
Σύμφωνα με το Αρχαιολογικό Κτηματολόγιο η νησίδα επίσημα ονομάζεται:

Κύριο όνομα: Νησίδα Στρογγυλό Αντίπαρου

Δευτερεύον όνομα: Νησίδα Στρογγυλή Αντίπαρου

Αυτό επαληθεύται και από τα τρία παρακάτω Φύλλα Εφημερίδας της Κυβερνήσεως (Φ.Ε.Κ.).

 Καθοριστικές αποφάσεις - καθεστώς προστασίας 

 1. ΦΕΚ 944/Β/31-7-2000 
Στις 12 Ιουλίου 2000 εκδόθηκε η υπουργική απόφαση ΥΑ ΥΠΠΟ/ΑΡΧ/Α1/Φ43/27103/1384/12-72000 από τον Υπουργό Πολιτισμού, Θεόδωρο Πάγκαλο, με την οποία κηρύσσεται η νησίδα Στρογγυλό ως Αρχαιολογικός Χώρος. Το ίδιο συμβαίνει και για της παρακείμενες νήσους και νησίδες Δεσποτικό και Τσιμηντήρι. 

Δημοσιεύτηκε στο ΦΕΚ 944/Β/31-7-2000.

 2. ΦΕΚ 1323/Β/1-11-2000 
Στις 16 Οκτωβρίου 2000 εκδόθηκε η υπουργική απόφαση ΥΑ ΔΠΑ/10908/16-10-2000 από τον Υπουργό Αιγαίου, Νίκο Σηφουνάκη, με την οποία χαρακτηρίστηκε η νησίδα Στρογγυλό (σε συνδυασμό με δεκάδες άλλες νησίδες ταυτόχρονα) ως Τόπος Ιδιαιτέρου Φυσικού Κάλλους.

Έτσι, στην νησίδα Στρογγυλό επιτράπηκε μόνο:

α) η άσκηση των παραδοσιακών ασχολιών αγροτικού χαρακτήρα (αλιεία, μελισσοκομία, γεωργία, κτηνοτροφία)

β) η επισκευή και αποκατάσταση τυχόν υφισταμένων κτισμάτων και υποδομών (διαβατικά, κελιά, μάνδρες)

γ) η κατασκευή κτισμάτων προσαρμοσμένων στο περιβάλλον για την εξυπηρέτηση αναγκών εθνικής άμυνας, φαροφύλαξης, αρχαιολογίας, επιστημονικής έρευνας και για λόγους προστασίας και διαχείρισης του φυσικού περιβάλλοντος και μετά από σύμφωνη γνώμη της αρμόδιας Επιτροπής Πολεοδομικού και Αρχιτεκτονικού Ελέγχου (Ε.Π.Α.Ε.). 

Δημοσιεύτηκε στο ΦΕΚ 1323/Β/1-11-2000.

 3. ΦΕΚ 402/Β/2-4-2002 
Στις 29 Μαρτίου 2002 τροποποιήθηκε η υπουργική απόφαση ΥΑ ΔΠΑ/10908/16-10-2000 από τον Υπουργό Αιγαίου, Νίκο Σηφουνάκη, με την οποία αποχαρακτηρίστηκε η νησίδα Στρογγυλό (σε συνδυασμό με μερικές άλλες νησίδες της συστάδας Αντιπάρου) από Τόπος Ιδιαιτέρου Φυσικού Κάλλους. 

Δημοσιεύτηκε στο ΦΕΚ 402/Β/2-4-2002.

 Παραπομπές 

Κατηγορία:Βραχονησίδες της Αντιπάρου